
זבחים קד ע"א



טקסט הדף





	ומאי אחר הפשט קודם שנראו להפשט אחר שנראו להפשט מאי רבי ומאי רבי אלעזר בר' שמעון דתניא רבי אומר הדם מרצה על העור בפני עצמו וכשהוא עם הבשר נולד בו פסול בין קודם זריקה בין לאחר זריקה הרי הוא כיוצא בו רבי אלעזר בר''ש אומר אין הדם מרצה על העור בפני עצמו וכשהוא עם הבשר נולד בו פסול קודם זריקה הרי הוא כיוצא בו אחר זריקה הורצה בשר שעה אחת יפשיטנו ועורו לכהנים לימא בדרבי אליעזר ורבי יהושע קמיפלגי {דברים יב-כז} ועשית עולותיך הבשר והדם רבי יהושע אומר אם אין דם אין בשר אם אין בשר אין דם רבי אליעזר אומר דם אע''פ שאין בשר שנאמר {דברים יב-כז} ודם זבחיך ישפך א''כ מה ת''ל ועשית עולותיך הבשר והדם לומר לך מה דם בזריקה אף בשר בזריקה הא למדת שריוח יש בין כבש למזבח לימא מ''ד הורצה כר''א ומ''ד לא הורצה כר' יהושע אליבא דר''א כ''ע לא פליגי כי פליגי אליבא דרבי יהושע מ''ד לא הורצה כרבי יהושע מ''ד הורצה אמר לך עד כאן לא קאמר רבי יהושע התם אלא בבשר דליכא פסידא לכהנים אבל עור דאיכא פסידא לכהנים אפילו רבי יהושע מודה מידי דהוה אדיעבד דתנן נטמא בשר או נפסל או שיצא חוץ לקלעים ר''א אומר יזרוק רבי יהושע אומר לא יזרוק ומודה רבי יהושע שאם זרק הורצה: א''ר חנינא סגן הכהנים כו': ולא הרי פרים הנשרפים ושעירים הנשרפים למצותן לא קאמרינן הרי קודם הפשט וקודם זריקה חלוץ קאמרינן והאיכא אחר הפשט וקודם זריקה לרבי אלעזר ברבי שמעון דאמר אין הדם מרצה על העור בפני עצמו רבי חנינא כרבי סבירא ליה ואיבעית אימא אפילו תוקמא כרבי אלעזר ברבי שמעון מודה רבי שאין הפשט קודם זריקה והאיכא נמצאת טריפה בבני מעיים קסבר נמצאת טריפה בבני מעיים מרצה דיקא נמי דקתני א''ר עקיבא מדבריו למדנו שהמפשיט את הבכור ונמצא טריפה שיאותו הכהנים בעורו ש''מ ואלא מאי קמ''ל ר''ע הא קמ''ל אפילו בגבולין א''ר חייא בר אבא א''ר יוחנן הלכה כר''ע ואף ר''ע לא אמר אלא כשהתירו מומחה אבל לא התירו מומחה לא והלכתא כדברי חכמים (בשר בקבורה והעור בשריפה):


	מתני' פרים הנשרפים ושעירים הנשרפים בזמן שהן נשרפין כמצותן נשרפים בבית הדשן ומטמאין בגדים ואם אינן נשרפין כמצותן נשרפין בבית הבירה ואינן מטמאין בגדים





רש"י





	רבי אלעזר ברבי שמעון כו'. קסבר בזריקה כשרה תליא היתר העור אבל נפסל בשר קודם זריקה אין העור מותר ואפילו הופשט קודם פסולו: מ''ד. הדם מרצה על העור לאחר שנפסל בשר: כרבי אליעזר. דאמר דם אע''פ שאין בשר: אליבא דר' אליעזר כ''ע לא פליגי. כלומר מילתיה דרבי אלעזר ברבי שמעון דאמר לא הורצה ודאי פלוגתא היא דעל כרחך מודה הוא דאילו רבי אליעזר לא קאי כוותיה דהא קאמר יזרוק לכתחילה אף ע''פ שאין בשר כגון אבד או נשרף אלמא זריקה מעלייתא היא: כי פליגי אליבא דרבי יהושע. כלומר הא דאמר דמ''ד הורצה כר' אליעזר ולא כרבי יהושע ליתא דאפילו אליבא דרבי יהושע אמרה רבי למילתיה: ה''ג עד כאן לא א''ר יהושע אלא בבשר דליכא פסידא לכהנים. ע''כ לא קאמר רבי יהושע אם אין בשר אין דם אלא לענין לעלות קרבן לבעלים לחובה דליכא פסידא לכהנים והתורה אמרה (דברים יב) הבשר והדם: אבל לענין עור דאיכא פסידא דכהנים אפילו רבי יהושע מודה. דלא מפסידנא להו שלא כדין ואם נשרף בשר או אבד קודם זריקה לכתחילה לא יזרוק וליכא פסידא דכהנים שהרי לא קרב הקרבן ואם עבר וזרק הדם הויא זריקה להתיר העור אע''פ שלא עלה לו הקרבן הקרבה הוי וקרינא ביה עור העולה אשר הקריב: מידי דהוה אדיעבד. דקתני אם זרק הורצה הניחא גבי נטמא איכא למימר הציץ מרצה אבל גבי יוצא לא מרצה הציץ וקאמר אם זרק הורצה אלמא ק''ל היה לו לרבי יהושע בדרשה זו דאם אין בשר אין דם דאם זרק הורצה הלכך גבי אבוד ושרוף נמי אע''ג דבדיעבד נמי פסול כדאמרינן בכיצד צולין (פסחים עח:) לענין עור מיהא מודה: למצותן לא קאמר. דהני הכשר מצותן בכך וכי קאמר ר' חנינא בנשרפין מחמת פסולן: והאיכא קודם הפשט וקודם זריקה. דבין לרבי בין לרבי אלעזר ברבי שמעון נשרף לרבי משום דקודם הפשט ולרבי אלעזר משום דקודם זריקה: חלוץ קאמרי'. מימי לא ראיתי עור מופשט יוצא לבית השריפה והנפסל קודם הפשט עורו נשרף בבשרו ואין מפשיטים אותו: והאיכא אחר הפשט קודם זריקה. דלרבי אלעזר ברבי שמעון חלוץ ונשרף הוא: ומשני רבי חנינא כרבי ס''ל. דאמר הדם מרצה על העור: ה''ג ואב''א אפילו תימא כר' אלעזר בר''ש ומודה רבי שאין הפשט קודם זריקה. אפילו תימא רבי חנינא כרבי אלעזר ס''ל ודקא קשיא לך הא איכא אירע בו אחר הפשט קודם זריקה לא איתרמי בימיו דאפילו לרבי דאמר הדם מרצה על העור בפני עצמו מודה הוא דאין הפשט קודם זריקה (ולא הורגלו בכך) וכל שכן לרבי אלעזר ברבי שמעון לא הורגלו בכך: והאיכא נמצאת טריפה בבני מעיים. לא נמצא פסולו עד שהופשט ופסול זה קודם זריקה וקודם הפשט היה בו דקס''ד דבין לרבי ובין לרבי אלעזר נשרף כדאמרן לרבי משום דקודם הפשט ולרבי אלעזר משום קודם זריקה: מרצה. הואיל ולא הוכר פסולו קודם הפשט לרבי וקודם זריקה לרבי אלעזר מרצה על העור והבשר ישרף כשאר פסולי קדשים: אלא מאי קמ''ל רבי עקיבא. כיון דשמעיה לרבי חנינא דאמר בשאר קדשים מרצה למה לי לאשמועינן בכור: דאפילו בגבולין. בכור בעל מום הנשחט בו במדינה על מומו ולא התירו הכתוב אלא באכילה כדכתיב (דברים טו) בשעריך תאכלנו אבל אם מת עורו אסור וטעון קבורה ואשמועינן רבי עקיבא דהיכא דלא ניכר טריפתו עד לאחר הפשט שראה שחיטתו והפשיט עורו כאילו נזרק דמו במקדש ונמצא טריפה לאחר הפשט: בשר בקבורה. דאין מאכילין קדשים לכלבים ושריפה ליכא דאין שריפה בקדשים אלא כשהובאה לעזרה ונפסל לאחר שחיטה: והעור בשריפה. לא ידענא טעמא ונראה בעיני דל''ג האי פירושא אלא ה''ג והלכה כדברי חכמים ותו לא מידי ותוספתא זו גירסא דתלמידי תרביצאי היא וטעו במה ששנינו במשנתינו במילתייהו דרבנן לבית השריפה יצא ואני אומר דרבנן לאו אדר''ע קיימי דאיירי בבכור בגבולין אלא אדרבי חנינא קיימי דאיירי בקדשי המקדש: מתני' נשרפין בבית הדשן. חוץ לג' מחנות כדיליף לקמן בפירקין: ומטמאין בגדים. לעסוקין בהן כדכתיב (ויקרא טז) והשורף אותם וגו': שלא כמצותן. שנפסלו טעונין שריפה כשאר פסולי קדשים: בבית הבירה. פעמים בעזרה פעמים בהר הבית כדאמרינן בגמרא:





תוספות





	מאן דאמר לא הורצה כרבי יהושע. תימה היכי מצי סבר כוותיה הא קתני ומודה רבי יהושע דאם זרק הורצה כדבסמוך ונראה לפרש ומ''ד לא הורצה כר' יהושע דגזר נטמא בשר או נפסל דלא יזרוק אטו אבוד ושרוף דליכא בשר כלל דהתם אפילו בדיעבד לא הורצה והכא נמי אין הדם מרצה על העור בפני עצמו אפילו בדיעבד בנטמא גזירה אטו אבוד ושרוף ולא מיירי הכא באבוד ושרוף אלא בנטמא או נפסל ומ''ד הורצה ע''כ לא קאמר רבי יהושע דגזר אטו אבוד ושרוף ולא יזרוק אלא גבי בעלים דליכא פסידא דכהנים שעדיין לא זכו בעורו אבל עור דאיכא פסידא [דכהנים] דכבר זכו כהנים משנזרק הדם התם לא גזרינן אטו אבוד ושרוף מידי דהוה אדיעבד פי' בפסול יוצא וטומאה דדיעבד אם זרק הורצה ולא גזרינן הכא נמי מרצה הדם על העור בפני עצמו ופירוש הקונטרס דחוק: א''ר עקיבא מדבריו למדנו כו'. משמע דוקא בעורו יאותו הכהנים אבל בבשרו לא דאפילו לעובדי כוכבים אסור והקשה ה''ר אפרים דבפרק כל פסולי המוקדשים (בכורות דף לב:) מתיר רבי עקיבא אפילו לעובדי כוכבים ולעיל פי' בריש פ' התערובת (דף עא:) אבל לא התירו מומחה לא משמע דוקא משום טריפות הא לאו הכי לא והיינו דלא כר''מ דקניס בפ' (כל פסולי המוקדשין (דף לג)) בבכור שנשחט שלא על פי מומחה מכאן דקדק בהלכות גדולות דהא דקיימא לן כרבי מאיר בגזירותיו דוקא בגזירותיו ולא בקנסיו:





רש"ש

גמרא והלכתא כחכמים. פשוט דזהו מסתמא דגמרא ודלא כרחב"א אר"י דפסק כר"ע וכ"נ מפרש"י כאן ומתוס' בכורות (לב ב). ומדברי הרמב"ם והרע"ב אחריו נראה שמפרשים דגם זה הוא מדברי רחב"א אר"י ותמוה:





הגהות יעב"ץ

רש"י ד"ה דאפילו בגבולין וכו' שרייה שחיטתו להפשיט עורו כצ"ל:


ד"ה והעור בשריפה וכו' דתלמידי תרביצאי. נ"ב מטיילים בגנות דוק ותשכח:





צאן קדשים

רש״י ד"ה מידי דהוה כו׳ אלמא קיל היה כו׳ כצ״ל:


בא״ד אע״ג דאי עביד נמי כו׳ כצ״ל:


ד״ה ה״ג ואב״א כו' קודם זריקה לא איתרמאי כו' הד״א:


ד"ה דאפילו בגבולין כו׳ שריא שחיטתו והפשטת עורו כו׳ כצ״ל:


ד״ה והעור בשריפה כו׳ דתלמידי תרבוצאי היא כו׳. פי׳ תלמידי דבית המדרש וכך פירש הערוך ורש"י במנחות דף פ״ב ע״ב:


בא״ד ואני אומר דרבנן לא אדר״ע קיימי כו'. וכתב מ״ו הב״ז וק״ק הלכתא למשיחא ל״ל וי״ל כו׳ ולשיטת הרמב״ם שפסק בב״מ כר״ע דיאותו הכהנים בעורו ובתם פסק דבשר בקבורה ועורה בשריפה בזמן הבית וא״כ הל׳ כחכמים הלכתא למשיחא עכ״ל. ונ״ל דנ"מ ג״כ בזמן הזה בבשר בכור ב״מ שנמצא טריפה נמי בקבורה כמו לחכמים בבכור תם בזמן הבית ור״ע לא איירי מבשר ב״מ מש״ה פסק כחכמים בבכור תם דבקבורה ומינה נשמע לבשר ב"מ נ״ל. ועיין בתוספות דסנהדרין דף נ״א ע״ב ד״ה הילכתא למשיחא דמתרצו שם קושיא זו בע״א ומיושב גם אליבא דהרמב״ם:


תוס׳ ד״ה מ״ד לא הורצה כו׳ אטו אבוד כו׳ כצ״ל:


בא״ד עור דאיכא פסידא דכהנים דכבר זכו כצ״ל:


בא״ד ופי׳ הקונטרס דחוק הס״ד. פי׳ דלפרש״י פליגי באבוד ושרוף לפ״ז היכא קאמר מידי דהוה אדיעבד דילמא כי קאמר ר״י שאם זרק הורצה בנטמא אבל באבוד ושרוף מודה ר״י דאפילו בדעבד לא הורצה והנה מ״ו הב״ז כתב דדברי הרמב״ם סותרים אהדדי דבפ״א מה׳ פה״מ פסק דבשר שנאבד ונשרף אפילו בדעבד לא הורצה ובפי״א גבי מנחה כתב נשרפו או אבדו השיריים אם הקטיר הורצה מ״ש שיריים מבשר שנאבד ונשרף והלא דינן שוה כמבואר במנחות דכ״ו וצ״ע עכ״ל. ונראה לי ליישב דבזבחים פסק כר"י דהלכה כמותו דבאבוד ושרוף אפילו בדעבד לא הורצה והא דפסק במנחות כר״א דבמסכת מנחות דף ט׳ ע״א פליגי ר״י ור״ל בשירים שחסרו בין קמיצה להקטרה דר״י אמר מקטיר קומץ עליהם ואסיקנא דר״י כר״א ס״ל דאפילו אבדו או נשרפו כשר להקטיר קומץ וטעמו מדכתיב מן המנחה מנחה שהיתה כבר שלימה בשעת הקומץ אף ע״ג דהשתא חסרו מ״ה פסק כר״א במנחות כיון דר״י קיימא כוותיה כנ״ל ברור:


ד״ה אמר ר׳ עקיבא כו׳ פרק התערובות הס״ד וכצ״ל:


ד״ה אבל לא התירו כו׳ הא לאו הכי לא כו׳ כצ״ל:


בא״ד בפרק עד כמה בבכור כו׳ כצ״ל: ועיין בפ׳ ע״כ דף כ״ח ע"א:

חק נתן

גמרא ר׳ יהושע אומר אם אין דם אין בשר אם אין בשר אין דם ר״א אומר דם אע״פ שאין בשר וכו׳ הנה הרמב״ם ז״ל בפ״א מהלכות פסולי המוקדשין דין ל״א פסק כר"י ע״ש וע׳ בספר לח״מ ז״ל אבל גבי פלוגתא דרבי וראב״ש אם הדם מרצה על העור בפני עצמו או לא אינו מבואר בדבריו כמאן פסק והנה בפי״ט מהל׳ פה״מ דין ט׳ כתב כבר ביארנו שהקרבן שנפסל אחר שהופשט העור לכהנים וכו׳ אבל אם נפסל קודם הפשט הרי העור כבשר וישרף הכל וכו׳ וכן כתב נמי בפ״ה מהל׳ מעה״ק דין ב׳ שחולק בין קודם הפשיטן לאחר הפשיטן הנה מזה נראה שפסק כרבי דאי כראב״ש לא הו"ל למימר בזה הלשון קודם הפשט ואחר הפשט אלא הו"ל למימר קודם שנראה להפשט ולאחר שנראה להפשט כדאוקי הש״ס אליבא דראב״ש מדלא קאמר הכי ש״מ דכרבי פסק והנה ממה שסיים שם רבינו ז״ל בפי״ט מהל׳ פסולי המוקדשין דין ט׳ שכתב וזבח שהופשט קודם זריקה אינו פוסל וכו׳ כתב עליו מרן ז"ל פלוגתא דתנאי ופסק כרבי פי׳ אם הופשט קודם זריקה אין העור נפסל אפילו נפסל בשר קודם זריקה זריקה מרצה על העור לבדו עכ"ל נ״ל דאין מכאן הכרע משום דרבינו ז״ל כתב בפ״ה מהל׳ מעה״ק דין ח״י וז״ל ואין מפשיטין אותן עד שיזרק הדם וכו׳ נמצאת אומר זורק תחילה ואח״כ מפשיט וכו׳ וה״א לעיכובא קאמר לכך הוצרך לכתוב כאן בפי"ט מהל׳ פסולי המוקדשין וזבח שהופשט קודם זריקה אינו פוסל וכן כתב מרן ז״ל עצמו שם וז״ל בפרק טבול יום נתבאר דכ״ע מודו דאין הפשט קודם זריקה וכו׳ ולסוף ~הלכה~ {חק נתן: הל'} פ״ה כתב רבינו ז״ל זבח שהופשט קודם זריקה אינו פוסל עכ״ל משמע מדבריו כמ״ש אבל ק״ל שרבינו ז״ל שם בפי״ט מהל׳ פ״ה דין ט׳ כתב וכן זבח שהופשט ונמצא טריפה או שנפסל במחשבת הזמן או במחשבת המקום הואיל ולא נרצה הזבח ישרף העור וכו׳ הרי שכתב שאף אחר ההפשט ישרף העור בשלמא מה שכתב שנמצא טריפה אחר ההפשט ישרף העור משום שהטרפות היה קודם ההפשט אלא שלא ניכר כי אם אחר ההפשט ופסק כחכמים אבל מה שכתב או שנפסל במחשבת הזמן וכו׳ קשה דהוי דלא כרבי וי״ל הא דכתב או שנפסל במחשבת הזמן וכו' לא קאי אלאחר שהופשט אלא איירי שחישב בשחיטה א"נ שחישב בזריקה וקודם הפשט כדאמרן ומודה רבי שאין הפשט קודם זריקה ודוק:


שם והילכתא כחכמים הא דפסק הילכתא למשיחא ע׳ לתוס׳ לעיל פ׳ ב״ש דף מ"א ע״א ד״ה הילכתא למשיחא מ"ש בזה:


שם בשר בקבורה ועור בשריפה רש״י ז"ל ל״ג ליה אבל הרמב"ם ז״ל בפי׳ המשניות ובחיבורו בפ״ג מהל׳ בכורות דין י״ג גריס ליה ומפרש כפרש״י דבתמים איירי ואפ״ה כתב דבשר בקבורה משום דס"ל דאין זה פיסולו בקדש שהטרפות היה קודם שחיטה וכן נמי ספי״ב מהל׳ פה״מ כתב שחט ונמצאת טריפה לא קדש הלחם נראה שטעמו משום שלא היה פיסולו בקדש ואם כן לפי דבריו הא דאמרי חכמים יוצא לבית השריפה לא קאי אלא על העור וצריך טעמא מאי שנא עור מבשר וי״ל דטעמא הוא משום דבשר ממהר לכלותו וסגי ליה בקבורה אבל עור קשה הוא ואין ממהר לכלות וחיישינן שמא יוציאוהו אחר שנקבר ולכך בעי שריפה וכה״ג חילקו התוס׳ בפ״ה דבכורות דף ל״ב ע״ב ד״ה מתני׳ מני ר״ע היא בסוף הדיבור ע"ש וע״ק דידיה אדידיה שהרי בפ״ב מהל׳ איסורי מזבח דין י״א כתב נשחטה ונמצאת טריפה הרי זו תצא לבית השריפה ואין לחלק בין קדשי מזבח לקדשי גבולים שהרי גבי תודה פסק דלא קדש הלחם ואפשר לומר דטעמא הוא דלא קדש הלחם משום דאין הלחם מתקדש אלא בשחיטה וכיון דשחיטה פסולה היא שהרי הפסול היה קודם שחיטה לכך לא קדש הלחם אבל לעולם דנקרא פיסולו בקדש לגבי קדשי מקדש כיון דלא ניכר הטריפות אלא לאחר שחיטה והפשט ודוק:


תוס׳ ד״ה לא הורצה כר״י תימא היכי מצי סבר כוותיה וכו׳ הא דמקשו הכי הוא משום דמפרשי פלוגתא דרבי וראב״ש הוא בנטמא הבשר או בנפסל אבל בנאבד או בנשרף ל"פ דאין הדם מרצה על העור ולכך מקשו שפיר היכי מצי סבר ראב״ש כר״י הא ר"י מודה דאם זרק הורצה וראב״ש סבר אפי׳ בדעבד אין הדם מרצה על העור אבל לפרש״י ז״ל שמפרש דפליגי נמי בנשרף או בנאבד ל״ק דראב״ש דסבר אפי׳ בדעבד אין הדם מרצה על העור איירי בנשרף או בנאבד ודוק:


בא״ד ונראה לפרש דמ״ד לא הורצה כר״י דגזר וכו׳ וה״נ אין הדם מרצה על העור בפני עצמו אפי׳ בדעבד בנטמא גזרה וכו' אע״ג דר״י לא גזר בנטמא אלא לכתחילה אבל בדעבד הורצה התם טעמא הוא משום דלא אפשר למיגזר אפי׳ בדעבד ולימא דלא הורצה וצריך להביא קרבן אחר דהוי חולין בעזרה כיון דבנטמא אינו אלא משום גזירה דאבוד ושרוף אבל גבי עור שפיר גזרינן אפי׳ בדעבד אטו אבוד ושרוף דליכא למיחש למידי ודוק:


בא"ד מידי דהוה אדעבד וכו׳ דדעבד אם זרק הורצה וכו׳ ר״ל כמו התם דלא גזרינן בדעבד משום דהוה חולין בעזרה ה"נ גבי עור לא גזרינן בדעבד משום הפסידא דכהנים ודוק:


בא״ד ופי׳ הקו׳ דחוק עכ״ל טעמא משום דלפרש״י ז״ל פלוגתא דרבי וראב״ש נמי בשרוף ואבוד א״כ היכי קאמר אפי' ר"י מודה מידי דהוה אדעבד הא לא מודה ר״י אלא בנטמא ונפסל אבל באבוד ושרוף ס״ל דלא הורצה ורש״י ז״ל הרגיש בזה וכתב אלמא קיל היה לו לר״י בדרשא זו וכו' וכתבו עליו שזה הפי' דחוק הוא ודוק:

ברכת הזבח

חידושים


רש״י ד״ה והעור בשריפה כו׳ ותוספת׳ זו׳ גי׳ דתלמידי תרביצאי הוא כו׳ (ר״ל תלמיד דבית המדרש כך פי׳ הערוך וכן פירש״י במנחות דף פ״ב ע״ב ד״ה ובתרביצא אמרו כו' ע״ש):


בא״ד. אלא אדר״ח קיימי דאיירי בקדשי המקדש. וק״ק הלכתא למשיחא ל"ל וי״ל דנ״מ דעור בכור בעל מום שנמצא טריפה טעון קבורה ולשיטת הרמב״ם ורע״ב שכתבתי קשה דהא בבעל מום פסקו כרע״ק דיאותו כהנים בעורו ובתם פסק דבעי שריפה בזמן הבית וא״כ הל׳ כחכמים הוי למשיחא ודוק וכתב הכסף משנה שם ומפרש רבינו דחכמים ל"פ ארע״ק דרע״ק מיירי בבעל מום וחכמים בתם והלכה כרע״ק והלכה כחכמים עכ״ל. ונראה דלא דק דודאי רע״ק סובר בתם שהופשט ונמצא טריפה דאין יוצא לבית השריפה אלא דהוסיף אף בגבולין בעל מום שהופשט ונמצא טריפה דיאותו בעורו וחכמים ס״ל בתם ובבע״מ שנמצא טריפה דהעור בתם הוא בשריפה ובבעל מום בקבורה והרב פסק בבע״מ כרע״ק ובתם פסק כחכמים ודו״ק נ״ל:


תוס׳ ד״ה מ"ד לא הורצה כו׳ דהתם אפי׳ בדעבד לא הורצה כו׳ וכ״כ הרמב״ם פ״א מהל׳ פסוה״מ דין ל״א ע״ש. וצ״ע דהרב כתב בפי״א דין כ׳ קמץ את המנחה כו' או נשרפו או אבדו כו' ואם הקטיר הורצה עכ״ל. ומ״ש שירים מבשר שנאבד ונשרף שפסק בפ״א דלא הורצה והלא דינן שוה כמבואר במנחות דף כ״ו וצל״ע בזה:


בא״ד. ופי׳ הקו׳ עיקר הס״ד:


הגהות


גמרא קודם שיראו להפשט כו׳ אם אין דם אין בשר (מיימוני פ״א מהלכות פסוה״מ):


מידי דהוי אדיעבד דתניא נטמא כו׳ כצ״ל:


חלוץ קאמר והאיכא אחר הפשט וקודם זריקה לר״א ב״ש כו׳ בפני עצמו ר׳ חנינא כר׳ ס״ל ואיבעיא כו' תוקמה כראב״ש מודה ר׳ שאין כו׳. אמר ר׳ חייא בר אבא כו׳ כצ״ל. והלכתא כדברי חכמים והשאר מוחק רש״י אבל הרמב״ם גרס לה ומוקי לה בבכור תם ועיין בפי׳ הר״ע ברטנורא ובכ״מ שם בפ״ג מה' בכורות ובמה שאכתוב בפירש״י:


פרים הנשרפים כו׳ (מיימוני פ״ה מהל׳ פרה אדומה):


נשרפים אבי׳ הדשן כו׳ כמצותן נשרפים בבית כו׳ כצ״ל:


רש״י ד״ה אליבא כו׳ כוותיה דהא קאמר כו׳ לכתחילה אף ע״פ כו׳ כגון אבד או כו' כצ״ל והד״א:


ד״ה כי פליגי כו׳ הא דאמרת דמ״ד כו׳ כצ"ל:


ד״ה ה״ג כו׳ אלא בבשר כו׳ לכהנים הס״ד וכצ״ל: ואח״כ ד״ה עד כאן כו׳ לבעלים לחובה דליכא פסידא כו׳ כצ״ל והד״א:


ד״ה אבל לענין כו' ואם עבר וזרק כו׳ כצ״ל:


ד״ה מידי דהוי כו׳ אלמא קי״ל הי׳ כו׳ אין דם הילכך גבי אבוד כו׳ כצ״ל נ״ל:


ד״ה והאיכא כו׳ דקודם זריקה הס״ד:


ד״ה והאיכא כו׳ קודם הזריקה הס״ד: ואח״כ ד״ה מרצה הואיל כו׳ פסולי קדשים הס״ד:


ד״ה דאפילו בגבולים כו׳ הפשט שראה (ובס״א) שרייה שחיטתו (ר״ל התירה שחיטתו) כו׳ במקדש ונמצא כו׳ לאחר הפשט הס״ד:


ד״ה והעור בשריפה וכו׳ ומטמאים בגדים כו׳ אותה וגו׳ הס״ד: ואח״כ ד״ה שלא כו׳:


תוס׳ ד״ה אמר רע״ק כו׳ המוקדשים בבכור שנשחט כו׳ הד״א:


באדיבות פנינים - הספרייה החופשית pninim.org | לתנאי הרישיון, הקדשות ומידע נוסף





פנים מאירות

רש״י אבל לענין עור כו' וליכא פסידא לכהנים שהרי לא קרב הקרבן ר"ל ולענין עור עדיין לא זכו בעורו וק"ל:


ד"ה מידי דהוי כו' סוף דיבור אע״ג דבדעבד נמי פסול כדאמרינן בכיצד צולין כצ"ל:


ד"ה והעור בשריפה כו׳ תלמידי תרביצאי והרא"ש בבכורת בפ׳ הלוקח ראיתי שגורס תלמידי דרבינא הוא:


גמ׳ חלוץ קאמרת לפ"ז בקיצור היה לו לתרץ על קושית פרים הנשרפים חלוץ קאמרת דהא פרים הנשרפים לא היו מפשיטים קודם שריפתן כדאיתא ביומא דף ס"ח ע"א:


שם והילכתא כדברי חכמים והנה בפי׳ המשניות להרמב"ם דהלכה כר״ע בבכור בעל מום ומה שאמרו חכמים הוא בבכור תמים אם נשחט בעזרה ליקרב כמו שבארנו ונמצא טריפה דינו אצל חכמים שיקבור הבשר וישרוף העור עכ"ל ונפלאתי שכתב בבכור תם שנשחט בעזרה שיקבור הבשר הא קי״ל כל שבקודש פסול הוא בשריפה וכן הוא בסוף תמורה ואי פסול טריפה לא הוי פסול בקודש כדאיתא בפ׳ המזבח מקדש אם כן העור מ"ט בשריפה ויפה כיון הכסף משנה בפי׳ הרמב"ם והשגת הב"ז אינו על הכ"מ אלא על הרמב״ם גופיה ומכאן תשובה להרב הב"י בטור יו״ד סימן ש"ז שכתב שהרמב״ם לא היה גורס והילכתא כחכמים ומפי׳ המשנה נראה דגרס שפי׳ אלא שהיה סובר שהלכה כר"ע בבעל מום והלכה כחכמים בתם והרא"ש פסק כרש"י דהילכתא כחכמים והבשר ועור של בעל מום בקבורה:


תוס׳ ד"ה אר"ע כו׳ ולעיל פירשתי בריש פ׳ התערובות והוא סוף דיבור אח״כ ד"ה אבל לא התירו מומחה לא משמע דוקא משום טריפות הא לאו הכי לא י"ל אם לא היה טריפה ונשחט שלא ע"פ מומחה משמע דמותר הבשר באכילה והיינו דלא כר״מ והרא"ש פסק כר"מ דחשיב ליה גזירה וכן פסק בש״ע ביו"ד סי׳ ש"י:

